FI Euroopan unionin virallinen lehti C 47/7

Kuulemismenettelystä vastaavan neuvonantajan loppukertomus asiassa COMP/M.4439 — Ryanair/Aer Lingus

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti — EYVL L 162, 19.6.2001, s. 21)

(2008/C 47/04)

Komissio vastaanotti 30. lokakuuta 2006 neuvoston asetuksen (EY) N:o 139/2004 (jäljempänä ’sulautuma-asetus’) 4 artiklan mukaisen ilmoituksen ehdotetusta yrityskeskittymästä, jolla Ryanair Holdings Plc (jäljempänä ’Ryanair’) hankkii sulautuma-asetuksen 3 artiklan 1 kohdan b alakohdassa tarkoitetun määräysvallan yrityksessä Aer Lingus Group Plc (jäljempänä ’Aer Lingus’) 4. huhtikuuta 2006 ilmoitetulla julkisella ostotarjouksella.

Tarkasteltuaan ilmoitusta alustavasti komissio katsoi, että ilmoitettu keskittymä kuului sulautuma-asetuksen soveltamisalaan, ja että ehdotetun keskittymän soveltuvuutta yhteismarkkinoille ja ETA-sopimuksen toimintaan oli syytä epäillä vakavasti, vaikka otettaisiin huomioon ilmoituksen tekijän 19. marraskuuta 2006 antamat sitoumukset, joita muutettiin sittemmin 14. joulukuuta 2006.

Tämän vuoksi komissio aloitti 20. joulukuuta 2006 sulautuma-asetuksen 6 artiklan 1 kohdan c alakohdan mukaisen menettelyn. Yhteisymmärryksessä Ryanairin kanssa komissio päätti 22. helmikuuta 2007 jatkaa menettelyä 20 päivällä sulautuma-asetuksen 10 artiklan 3 kohdan toisen kappaleen mukaisesti.

Komissio lähetti 27. maaliskuuta 2007 Ryanairille väitetiedoksiannon. Mahdollisuus tutustua asiakirjoihin annettiin CD-ROM-levyllä 29. maaliskuuta 2007 ja myöhemmin myös Ryanairin ja Aer Lingusin välillä sovitun dataroom-menettelyn mukaisesti. Dataroom mahdollisti kaupallisesti arkaluonteisten tietojen analysoinnin olosuhteissa, jotka takasivat tietojen luottamuksellisuuden säilymisen. Ryanair toimitti kirjallisen vastauksen väitetiedoksiantoon 17. huhtikuuta 2007. Asiakirjoihin annettiin mahdollisuus tutustua myös 1., 6. ja 8. kesäkuuta 2007.

Samalla kun Ryanair sai tutustua asiakirjoihin, sille annettiin epähuomiossa luottamuksellisia tietoja tietyistä muista asian osapuolista. Korjaavia toimenpiteitä toteutettiin ja asianomaisille osapuolille tiedotettiin asiasta asianmukaisesti.

Ryanair ei pyytänyt mahdollisuutta esittää perustelunsa suullisessa kuulemisessa asetuksen (EY) N:o 802/2004 14 artiklan 1 kohdan mukaisesti.

Ryanair esitti 17. huhtikuuta 2007 sitoumuksia väitetiedoksiannossa esitettyjen kilpailuongelmien ratkaisemiseksi. Näitä sitoumuksia muutettiin 3. toukokuuta 2007, mistä seurasi määräajan pidentyminen 15 päivällä sulautuma-asetuksen 10 artiklan 3 kohdan mukaisesti. Komissio teki markkinatestin sitoumuksista, ja Ryanairille annettiin 16., 23. ja 30. toukokuuta mahdollisuus tutustua markkinatestin ei-luottamuksellisiin vastauksiin. Kuulemismenettelystä vastaavaa neuvonantajaa ei ole pyydetty vahvistamaan markkinatutkimuksen puolueettomuutta.

Tarkasteltuaan Ryanairin 3. toukokuuta 2007 muuttamia sitoumuksia komissio katsoo, että ne eivät riittäneet ratkaisemaan väitetiedoksiannossa esitettyjä kilpailuongelmia, ja tämän vuoksi keskittymä estäisi olennaisesti tehokasta kilpailua yhteismarkkinoilla.

Päätösluonnos liittyy vain sellaisiin väitteisiin, joista Ryanairille on annettu mahdollisuus esittää näkemyksensä.

Ryanair ei ole nostanut esille mitään puolustautumisoikeuksiinsa liittyviä kysymyksiä tässä menettelyssä.

Muut osapuolet

Aer Lingusilla oli menettelyssä erityinen asema, sillä se oli vihamielisen yritysostotarjouksen kohde, ja sen vuoksi sitä pidettiin asetuksen (EY) N:o 802/2204 11 artiklan b kohdassa tarkoitettuna ’muuna osapuolena’. Tämän aseman perusteella Aer Lingus osallistui tiiviisti menettelyn kaikkiin vaiheisiin. Aer Lingusille toimitettiin esimerkiksi tiettyjä tärkeitä asiakirjoja toisen vaiheen tutkimuksen aikana. Se sai väitetiedoksiannosta version, josta oli poistettu luottamukselliset tiedot. Asetuksen (EY) N:o 802/2004 17 artiklan 2 kohdan mukaisesti se sai myös mahdollisuuden tarkastella muita aineistoon kuuluvia asiakirjoja kilpailun pääosaston sopivaksi katsomassa laajuudessa, jotta se pystyi esittämään huomautuksensa. Ryanairin tavoin se sai pääsyn dataroomiin. Aer Lingus sai myös Ryanairin vastauksesta väitetiedoksiantoon kopion, josta oli poistettu luottamukselliset tiedot.

Aer Lingus väitti, että sen mahdollisuuksia tarkastella asiakirjoja oli rajoitettu epäasianmukaisesti, ja että sen olisi tullut saada samat oikeudet tutustua kaikkiin asiakirjoihin kuin ilmoituksen tekijä, jotta se olisi pystynyt täysin hyödyntämään oikeuttaan tulla kuulluksi. Kilpailun pääosasto hylkäsi väitteen, eikä Aer Lingus tuonut asiaa kuulemismenettelystä vastaavan neuvonantajan käsiteltäväksi.

Aer Lingus ei pyytänyt mahdollisuutta esittää perustelunsa suullisessa kuulemisessa asetuksen (EY) N:o 802/2004 14 artiklan 2 kohdan mukaisesti.

Muut kolmannet osapuolet

Kaksi komission asetuksen (EY) N:o 802/2004 11 artiklan c kohdan tarkoittamaa kolmatta osapuolta pyysivät lupaa osallistua menettelyyn. Nämä kolmannet osapuolet ovat Irlannin liikenneministeriö (Irish Department of Transport) ja SIPTU, Aer Lingusin työntekijöitä edustava ammattiyhdistys. Niille myönnettiin lupa osallistua menettelyyn 4. ja 12. huhtikuuta 2007 tehdyissä päätöksissä. Tämän jälkeen kilpailun pääosasto on antanut niille mahdollisuuden esittää näkemyksensä.

Päätelmä

Edellä esitetyn perusteella voidaan todeta, että kaikkien menettelyyn osallistuneiden oikeus tulla kuulluksi on toteutunut.